
AVIZ

asupra propunerii legislative privind acordarea gratuită a medicamentelor pentru copiii cu vârste cuprinse între 0 - 12 luni
Cu adresa nr. 156 din 17 iunie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind acordarea gratuită a medicamentelor pentru copiii cu vârste cuprinse între 0 - 12 luni.
In urma examinării, în şedinţa din data de 03 iulie 2002, Comisia, cu unanimitate de voturi, a hotărât respingerea din următoarele considerente:

Dispoziţiile art. 24 alin. (1) din Legea asigurărilor sociale de sănătate nr. 145/1997, cu modificările şi completările ulterioare, prevăd că “Lista cu medicamente de care beneficiază asiguraţii pe bază de prescripţie medicală, cu sau fără contribuţie personală, se elaborează anual, de către Ministerul Sănătăţii şi Familiei şi C.N.A.S., cu avizul Colegiului Medicilor din România şi al Colegiului Farmaciştilor din România, în baza contractului cadru.”

Precizăm că potrivit art. 25 alin. (1) din legea menţionată mai sus, numai “asiguraţii în vârstă de peste 18 ani” suportă costul medicamentelor şi anume “costul medicamentelor care se administrează în infecţii uşoare ale căilor respiratorii, calmante, purgative, antiemetice”.

Rezultă că, în prezent, există cadrul normativ care permite (deşi nu în mod expres) acordarea de medicamente, în cadrul sistemului asigurărilor sociale de sănătate, pentru copii în vârstă de până la 18 ani, inclusiv pentru cei cu vârsta cuprinsă între 0 – 12 lini, fără suportarea unei plăţi (consultaţie personală) din partea reprezentanţilor legali ai acestora.

Această “gratuitate” a medicamentelor poate fi suportată, potrivit Legii nr. 145/1999, cu modificările şi completările ulterioare, din fondul de asigurări de sănătate, administrat prin CNAS şi casele de asigurări de sănătate teritoriale, în condiţiile stipulate prin contractul cadru.

